Дипломру кIунттил бувгьунни |\nДипломру кIунттил бувгьунни\nИнтнил ахир, гъинтнил цалчинсса нюжмарду дур школа, личIи-личIисса дуккаврил идарартту къуртал бувминнал гихунмай дуклан бурив, зун бурив ххал буллалисса аварасса чIун.\nБ. Мурадовал цIанийсса Дагъусттаннал культуралул ва искусствалул колледжраву июньдалул 29-нний хьунни му дуккаврил идара гьашину къуртал бувсса оьрчIан дипломру буллалисса шадлугъ.\nГьашину му колледж був­ккушиврул документру канил бувгьунни 69 оьрчIал, миннава 17-ннал колледж къуртал бунни марцIсса ххювардай.\nЯтIул дипломру лавсминнавух ур кIия лакку оьрчIгу: ХIасбулат Татаров («Актерское мастерство» отделение) ва Рамазан МахIаммадов («Инструментальное исполнительство» отделение).\nКолледжраву бур личIи-ли­чIисса бутIри (отделенияртту): «Халкьуннал художествалул творчество», «Сольнайсса ва хорданийсса халкьуннал балай» ва м.ц. Колледжрал хIадур бувну, итабавкьунни музыкантътал-инструментъталистал ва социал-культуралул даврил сакиншинначитал. Дипломру лавсунни ванияр 4 шинал хьхьичI тIивтIусса «Актернал искусство» тIисса цIанилусса отделениялул цалчинсса выпускниктуралгу, миннан дуллунни актернал ва преподавательнал квалификация.\nКолледжрал директор П. Муртазялиевал барча бунни выпускниктал, чIа увкунни гихунмайгу гьарца дуллалимуниву тIайлабацIу. Барча буллалисса махъру лавхъунни махъсса преподавательтуралгу.\nОьрчIру тарбия ва ду­ккин бавриву захIмат бивхьусса нитти-буттан барчаллагьрал чагъарду буллунни колледжрал каялувшиндарал.\nВа колледжрал выпускниктал чIявуну буххайссар ДГУ-лул культуралул факультетрайн. Ва кьини, дипломру буллалисса шадлугърая махъ, выпускниктал хьунабавкьунни ДГУ-лул культуралул факультетрал декан Нина Аджаматоващал, буллунни мунихьхьун суаллу. Колледжрал ва факультетрал дянив уттигъанну чирчуну дур уртакьшиврий­сса зузаврил кьутIи.\nПредыдущая записьЦIусса хаварду ца-кIива ххуттайнуСледующая записьКъапкъазуллал культура – Иркутскаллал аьрщарай